b'\n_START_ARTICLE_\nSalezijanci\n_START_PARAGRAPH_\nSalezijanci (lat. Societas Salesiana S. Joannis Bosco = Salezijanska dru\xc5\xbeba sv. Janeza Boska), kratica (SDB) je katoli\xc5\xa1ka redovna dru\xc5\xbeba, ki jo je leta 1859 v Torinu, (Italija) ustanovil sv. Janez Bosko za pomo\xc4\x8d brezdomcem, pape\xc5\xbe Pij IX. pa jo je leta 1874 potrdil kot kongregacijo duhovnikov in redovnikov s preprostimi zaobljubami. Oboji imajo enakovredno temeljno izobrazbo in vzgojiteljsko poslanstvo, razli\xc4\x8dno pa je njihovo podro\xc4\x8dje dela. Prvi so v duhovni\xc5\xa1kem poklicu, drugi pa v drugih strokah._NEWLINE_Zvesti so nalogam, ki jih je izro\xc4\x8dil sv. Janez Bosko, so oznanjevalci evangelija mladim, posebno najrevnej\xc5\xa1im; posebno skrb namenjajo duhovnim poklicem; so vzgojitelji vere med preprostim ljudstvom, zlasti z dru\xc5\xbebenim obve\xc5\xa1\xc4\x8danjem in oznanjevanjem evangelija ljudstvom, ki ga \xc5\xa1e ne poznajo.\n_START_SECTION_\nZgodovina\n_START_PARAGRAPH_\nLeta 1845 je Sv. Janez Bosko odprl no\xc4\x8dno \xc5\xa1olo za de\xc4\x8dke v Valdoccu, sedaj del mestne ob\xc4\x8dine Torino v Italiji. V prihajajo\xc4\x8dih letih je odprl \xc5\xa1e nekaj \xc5\xa1ol, ter leta 1874 napisal nekaj pravil za njegove pomo\xc4\x8dnike. Omenjena pravila so postala Pravila sv. Fran\xc4\x8di\xc5\xa1ka Sale\xc5\xa1kega - salezijanci. Vzgojno ozra\xc4\x8dje, ki ga ustvarja, poimenuje Oratorij, ki ima \xc5\xa1tiri temeljne prvine: je hkrati dvori\xc5\xa1\xc4\x8de za razvedrilo, dom za vzgajanje, \xc5\xa1ola za izobra\xc5\xbeevanje in cerkev za duhovno spremljanje mladih. Leta 1874 je Pape\xc5\xbe Pij IX Pravila sv. Fran\xc4\x8di\xc5\xa1ka Sale\xc5\xa1kega uradno tudi odobril. Red je rastel hitro, saj se je raz\xc5\xa1iril v mnoge dr\xc5\xbeave po vsem svetu. Smrt Don Boska, leta 1888, ni ustavila rasti oz. \xc5\xa1irjenja reda, saj so bili salezijanski redovi do konca leta 1911 ustanovljeni na Kitajskem, Indiji, Ju\xc5\xbeni Afriki, Tuniziji in ZDA. Skupnost je leta 1995 \xc5\xa1tela 17000 \xc4\x8dlanov v 1616 domovih. Je tretja najve\xc4\x8dja misijonarska organizacija na svetu.\n_START_SECTION_\nSalezijanski centri v Sloveniji\n_START_PARAGRAPH_\nCelje - Don Boskov center Celje_NEWLINE__NEWLINE_Salezijanci v Celju upravljajo \xc5\xbeupnijo bla\xc5\xbeenega Antona Martina Slom\xc5\xa1ka, vodijo Salezijanski mladinski center ter organizirajo vrtec._NEWLINE_\xc5\xbdelimje_NEWLINE_Zavod sv. Fran\xc4\x8di\xc5\xa1ka Sale\xc5\xa1kega (pogovorno: Majcnov dom) obsega gimnazijo, Dom Janeza Boska in center za mlade, dru\xc5\xbeine in odrasle_NEWLINE_Ver\xc5\xbeej - Marijani\xc5\xa1\xc4\x8de _NEWLINE__NEWLINE_V Ver\xc5\xbeeju se poleg obstoje\xc4\x8dih dejavnosti duhovnega centra, penziona Mavrica in centra doma\xc4\x8de in umetnostne obrti Duo na\xc4\x8drtuje \xc5\xa1e center za poklicno (do)izobra\xc5\xbeevanje mladih. _NEWLINE_Ljubljana - Rakovnik_NEWLINE__NEWLINE_Duhovno sredi\xc5\xa1\xc4\x8de vseh vej salezijanske dru\xc5\xbeine, salezijanskega mladinskega gibanja je sveti\xc5\xa1\xc4\x8de Marije Pomo\xc4\x8dnice na Rakovniku v Ljubljani, ki je tudi priljubljen romarski kraj._NEWLINE_Zavod Janeza Smrekarja odpira nove mo\xc5\xbenosti, v njem se odvija projekt Skala - mladinska uli\xc4\x8dna vzgoja._NEWLINE_S \xc5\xa1olskim letom 2017/2018 se je odprl dija\xc5\xa1ki dom na Rakovniku (sprva samo za fante ljubljanskih srednjih \xc5\xa1ol, z naslednjim \xc5\xa1olskim letom pa tudi za dekleta).\n_START_SECTION_\nMladinski centri\n_START_PARAGRAPH_\nNekateri salezijanski centri, z ve\xc4\x8djim \xc5\xa1tevilom mladih, omogo\xc4\x8dajo tudi druge dejavnosti. V Cerknici, Mariboru, Ver\xc5\xbeeju, na Rakovniku in v Sevnici za\xc4\x8denjajo delovati - poleg rednega pastoralnega dela - mladinski centri (s po\xc4\x8ditni\xc5\xa1kimi domovi), mladinska dru\xc5\xa1tva ...\n_START_SECTION_\nH\xc4\x8dere Marije Pomo\xc4\x8dnice\n_START_PARAGRAPH_\n\xc5\xbdensko dru\xc5\xbebo je ustanovila Marija Dominika Mazzarello. 5. avgusta 1872 je prva skupina deklet izpovedala podobne zaobljube kot pri don Bosku fantje, ki so postali salezijanci, red je doblil ime \xc2\xbbh\xc4\x8dere Marije Pomo\xc4\x8dnice\xc2\xab.'